A helyi közéleti, egyházi és művelődési eseményekről írt tudósító cikkek mellett (pl. Fodor Nagy Éva vagy Orth István képzőművészeti kiállításairól szóló beszámolók, a Petőfi- vagy a Dsida-évfordulók megünneplése a Kemény János Művelődési Társaságban) rendszeresen közöl a vidék történetére vonatkozó sorozatokat: Biró Dónát 6 részes sorozatát Szászrégen műemléki jellegű épületeiről, Csernátoni József 21 részes tanulmányát a vidék felekezeti oktatásának múltjáról, Fábián András 11 részes tanulmányát a szászrégeni magyar színjátszásról, Magyary Levente sorozatát a szász­régeni cserkészmozgalomról, 2006–2008-ban egy 26 részből álló összeállítást a budapesti Terror Háza anyaga alapján az 1956-os magyar forradalomról.